
A „Javaslat Budapest Főváros Önkormányzata 2011. évi költségvetéséről” tárgyú közgyűlési előterjesztést a Budapesti Kereskedelmi Iparkamara áttekintette, a javaslattal kapcsolatosan észrevételeink a következők:

A Budapesti Kereskedelmi és Iparkamara számára egyértelműen támogatandó, hogy a költségvetési javaslat megalkotása során az Önkormányzat szembenézett a cseppet sem rózsás pénzügyi helyzettel és nehéz lépések útján, de a megfelelő keretek biztosítása mellet vállalta, hogy a kiadások csökkentésével a még feltehetően menedzselhető szintre csökkenti a kiadásokat. Sajnálatos viszont, hogy a 7 éves tervezés a felújítási tevékenységet is nagymértékben visszafogja.  A 7 éves tervezés kérdéses pontjának tartjuk továbbá a – véleményünk szerint – túl optimálisan kalkulált ingatlanérték növekedés és ingatlanforgalom bővülés mértékét.

A költségvetési javaslat működési feladatcímei közül a „Kereskedelmi és turisztikai feladatok” átnevezésre került „Turisztikai feladatok” címre, amit indokolatlannak tartunk, hiszen a kereskedelemi szerkezet, illetőleg a kereskedelem-fejlesztés milyensége és a turisztikai vonzóképesség egy város gazdasági életében nagymértékben összefügg. Nemzetközi példák is igazolják, hogy a jelentős turistavonzó képességgel rendelkező sétálóutcák a kereskedelmi egységek számának csökkenése esetén nem vonzzák már a turistákat, úgymond „elnéptelenednek”. Ezért szükségesnek tartjuk e két feladatkör továbbra is egységes szerkezetben történő kezelését.

A költségvetési javaslatban nem került külön nevesítésre a Budapesti Kereskedelmi és Iparkamara által korábban kért – a BKIK által szervezett – nagyrendezvények támogatása, így nem derült ki számunkra, hogy e rendezvények támogatása más cím alatt a költségvetésbe bekerült-e. Sajnálatosnak tartanánk, ha e rendezvényeket a Főváros a korábbi évekkel ellentétben (a múlt évig e rendezvények teljes mértékben a Budapest Főváros támogatásával valósultak meg) az idei évben nem támogatná, hiszen ez évben az EU elnökség miatt még jelentősebb mértékben segítenék a Főváros turisztikai bemutatását.

Budapest Fővárosa és a Budapesti Kereskedelmi és Iparkamara korábban együttműködési megállapodást kötött a Budapesti Bevásárló utca program megvalósítására. A projektet egy, a Főváros és a BKIK által erre a célra közösen alapított „Bevásárló utca Management Kft.” szervezné és irányítaná. Sajnálatos, hogy a költségvetési javaslat nevesítve nem tartalmazza a Fővárosnak a tervezett Bevásárló utca Management Kft. alaptőkéjéhez való hozzájárulását.

A költségvetési javaslatban a koncepcióhoz képest jelentős mértékben megemelésre került több cím kerete, köztük például a „6002 Fővárosi Önkormányzat Csarnok és Piac Igazgatósága (CSAPI)” és a „7221 Közraktárak” cím is, e növekedések oka a javaslatból nem derült ki számunkra. A költségvetési koncepció a CSAPI esetében külön is kitért arra, hogy „az intézmény kiadásait saját bevételeiből finanszírozza, a Fővárosi Önkormányzattól támogatást nem kap”, kérdésesnek tartjuk, hogy ez hogy alakul a magasabb összeg esetében.

A javaslat a „8343 Budapesti Vállalkozásfejlesztési Közalapítvány” címre 103 425 eFt. előirányzatot ír elő, indokoltnak tartanánk e cím megosztását a Közalapítvány és egy vállalkozás-, illetőleg gazdaságfejlesztési, kutatási projekt között. Ez a keret nyújtana fedezetet – a Budapesti Kereskedelmi és Iparkamara és a Fővárosi Önkormányzat között megkötött együttműködési megállapodás szerinti – Budapest hosszú távú gazdaságfejlesztéséhez alapvetően szükséges gazdaságfejlesztési és vállalkozásfejlesztési kutatások finanszírozására.

A költségvetési javaslatot alapjaiban jónak ítéljük meg, kérjük annak továbbfejlesztése során észrevételeink figyelembevételét.

